CELEX: 32019D2135
Language: fi
Date: 2019-11-21 00:00:00
Title: Neuvoston Päätös (EU) 2019/2135, annettu 21 päivänä marraskuuta 2019, elohopeaa koskevan Minamatan yleissopimuksen osapuolten konferenssin kolmannessa kokouksessa Euroopan unionin puolesta otettavasta kannasta hammasamalgaamin käytön vaiheittaisesta lopettamisesta ja kyseisen yleissopimuksen liitteen A muuttamisesta annettavan päätöksen hyväksymiseen

13.12.2019   
               
               
                  FI
               
               
                  Euroopan unionin virallinen lehti
               
               
                  L 324/1
               
            
         NEUVOSTON PÄÄTÖS (EU) 2019/2135,
         annettu 21 päivänä marraskuuta 2019,
         elohopeaa koskevan Minamatan yleissopimuksen osapuolten konferenssin kolmannessa kokouksessa Euroopan unionin puolesta otettavasta kannasta hammasamalgaamin käytön vaiheittaisesta lopettamisesta ja kyseisen yleissopimuksen liitteen A muuttamisesta annettavan päätöksen hyväksymiseen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Unioni teki elohopeaa koskevan Minamatan yleissopimuksen (1), jäljempänä ’yleissopimus’, neuvoston päätöksellä (EU) 2017/939 (2), ja yleissopimus tuli voimaan 16 päivänä elokuuta 2017.
                  
               
                     (2)
                  
                  
                     Yleissopimuksen osapuolten konferenssin ensimmäisessä kokouksessaan hyväksymän työjärjestystä koskevan päätöksen MC-1/1 nojalla osapuolten on määrä pyrkiä kaikin tavoin siihen, että kaikista asiasisältöä koskevista asioista sovitaan yksimielisesti.
                  
               
                     (3)
                  
                  
                     Yleissopimuksen osapuolten konferenssin odotetaan 25–29 päivänä marraskuuta 2019 pidettävässä kolmannessa kokouksessaan (COP3) hyväksyvän päätöksen hammasamalgaamin käytön vaiheittaisesta lopettamisesta ja yleissopimuksen liitteen A muuttamisesta, jäljempänä ’ehdotettu päätös’.
                  
               
                     (4)
                  
                  
                     On aiheellista määrittää kanta, joka otetaan unionin puolesta COP3:ssa, koska ehdotetulla päätöksellä, jos se hyväksytään, tulee olemaan oikeusvaikutuksia, sillä yleissopimuksen osapuolten on toteutettava toimenpiteitä sen täytäntöön panemiseksi kansallisella tai alueellisella tasolla tai molemmilla.
                  
               
                     (5)
                  
                  
                     Ehdotetussa päätöksessä esitetään, että kielletään vuodesta 2022 alkaen sellaisen hammasamalgaamin valmistus, tuonti ja vienti, joka on tarkoitettu maitohampaiden, alle 15-vuotiaiden lasten hampaiden sekä raskaana olevien tai imettävien naisten hampaiden hoitoon. Ehdotetussa päätöksessä esitetään myös, että tällainen kielto ulotetaan vuodesta 2025 alkaen hammasamalgaamin valmistukseen, tuontiin ja vientiin kaikissa muissa käyttötarkoituksissa, lukuun ottamatta niitä, joissa elohopeattomia vaihtoehtoja ei ole saatavilla. Ehdotetussa päätöksessä esitetään yleissopimuksen liitteen A muuttamista, jotta kyseiset kiellot voidaan panna täytäntöön yleissopimuksella.
                  
               
                     (6)
                  
                  
                     Elohopeaa koskevan Euroopan parlamentin ja neuvoston asetuksen (EU) 2017/852 (3) 10 artiklan 2 kohdassa kielletään 1 päivästä heinäkuuta 2018 alkaen hammasamalgaamin käyttö unionissa maitohampaiden, alle 15-vuotiaiden lasten hampaiden sekä raskaana olevien tai imettävien naisten hampaiden hoidossa; kyseisen asetuksen 19 artiklassa säädetään, että komissio arvioi ja raportoi Euroopan parlamentille ja neuvostolle viimeistään 30 päivänä kesäkuuta 2020, onko hammasamalgaamin käytön vaiheittainen lopettaminen toteutettavissa unionissa pitkällä aikavälillä, mieluiten vuoteen 2030 mennessä.
                  
               
                     (7)
                  
                  
                     Lisäksi asetuksen (EU) 2017/852 10 artiklan 1, 4 ja 6 kohdassa edellytetään, että hammasamalgaamia käytetään unionissa ainoastaan kapseloidussa muodossa valmiiksi annosteltuna, että hammashoitolaitokset, joissa käytetään hammasamalgaamia tai poistetaan amalgaamipaikkoja tai tällaisia paikkoja sisältäviä hampaita, on varustettava amalgaamin erottimilla, ja että hammaslääkäreiden on varmistettava, että hyväksytty jätehuoltolaitos tai -yritys käsittelee ja kerää amalgaamijätteen, jonka he tuottavat, myös amalgaamijäämät ja -palaset, amalgaamipaikat sekä hammasamalgaamin saastuttamat hampaat tai niiden osat.
                  
               
                     (8)
                  
                  
                     Unionin olisi tuettava ainoastaan sellaisen päätöksen hyväksymistä COP3:ssa, joka on unionin säännöstön mukainen. Ehdotettua päätöstä olisi siksi tuettava ainoastaan siltä osin kuin on kyse sen säännöksistä, jotka koskevat hammasamalgaamin käytön vaiheittaista lopettamista maitohampaiden, alle 15-vuotiaiden lasten hampaiden sekä raskaana olevien tai imettävien naisten hampaiden hoidossa,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Elohopeaa koskevan Minamatan yleissopimuksen osapuolten konferenssin kolmannessa kokouksessa (COP3) unionin puolesta otettava kanta on tukea sellaisen päätöksen hyväksymistä hammasamalgaamin käytön vaiheittaisesta lopettamisesta, joka on unionin säännöstön mukainen.
         
         
            2 artikla
            Ottaen huomioon tilanteen kehittymisen COP3:ssa unionin edustajat voivat sopia 1 artiklassa tarkoitetun kannan tarkentamisesta, jos tarkennukset ovat unionin säännöstön mukaisia, ilman uutta neuvoston päätöstä kuultuaan jäsenvaltioita paikalla järjestettävissä koordinointikokouksissa.
         
         
            3 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 21 päivänä marraskuuta 2019.
            
               
                  Neuvoston puolesta
               
               
                  Puheenjohtaja
               
               H. KOSONEN
            
         
         
            (1)  EUVL L 142, 2.6.2017, s. 6.
         
            (2)  Neuvoston päätös (EU) 2017/939, annettu 11 päivänä toukokuuta 2017, elohopeaa koskevan Minamatan yleissopimuksen tekemisestä Euroopan unionin puolesta (EUVL L 142, 2.6.2017, s. 4).
         
            (3)  Euroopan parlamentin ja neuvoston asetus (EU) 2017/852, annettu 17 päivänä toukokuuta 2017, elohopeasta ja asetuksen (EY) N:o 1102/2008 kumoamisesta (EUVL L 137, 24.5.2017, s. 1).